|  |  |
| --- | --- |
| **ROKODELSKA PANOGA** | **Zlatarstvo**  |
| **POVZETEK**  |
| Zlatarstvo je oznaka za obrt, ki se ukvarja z umetniško obdelavo plemenitih kovin, predvsem zlata in srebra. Zlatarska umetnost, kakor jo tudi imenujejo, je od nekdaj sodila k najbolj plemenitim vejam umetne obrti. Vodilni položaj med panogami uporabne umetnosti zagotavlja zlatarstvu že material. Tudi po uporabi so zlatarski izdelki namenjeni nevsakdanjim potrebam, reprezentanci, razkošju in okrasju, uporablja pa se tudi v konservatorstvu, umetnosti, zdravstvu in zdravilstvu. |
| **OPIS PANOGE**  |
| Človek že od nekdaj ljubi sijaj in blesk. Zato so ga vedno privlačile drage kovine, kot so zlato, srebro, platina in bron. Z njimi si je krasil svoje telo, izdeloval okrasne predmete in olepševal osebne. Zlato je pomembno vplivalo na lepotno in estetsko kulturo. A je bilo za tovrstno okraševanje dosegljivo zgolj višjim družbenim slojem. Tako je bil pomen zlata v vsakdanu zanemarljiv, ker pa je bilo redko in visoko cenjeno, so ga že zelo zgodaj začeli uporabljati kot merilo za vrednost stvari. Ta namen ima še dandanes.Značilni zlatarski izdelki so prstani, verižice, uhani, zapestnice in okrasne zaponke. Zlatar nakit in zlatarske izdelke tudi popravlja, predeluje, vzdržuje ter jih prodaja in svetuje kupcem. Med zlatarjeva opravila sodijo: izdelovanje in oblikovanje nakita in izdelkov iz plemenitih kovin, priprava materialov, izvajanje tehnik površinskega oblikovanja, graviranje in galvaniziranje, oblikovanje nakita z dragulji, vgradnja dragih in okrasnih kamnov, popravilo nakita in izdelkov iz plemenitih kovin, predelava in vzdrževanje vseh vrst nakita, označevanje, preizkus in kontrola zlatarskih izdelkov ter prodaja izdelkov in svetovanje kupcu. Zlatarjevi delovni pripomočki so orodja za plastično preoblikovanje, rezanje in spajanje, stroji, orodja in naprave za površinsko obdelavo in za graviranje, naprave za merjenje in kontrolo, naprave in orodja za termično obdelavo. Zlatar izvaja postopke plastičnega preoblikovanja plemenitih kovin ter preoblikovanja plemenitih kovin z odvzemanjem materiala.Zlatarstvo, pojmovano kot obrtna dejavnost v srednjeveških cehovskih okvirih, je izpričana že v sredini 15. stol. (Celje). Prvi znani celjski zlatar je bil verjetno Ivan Goldschmid, ki je bil leta 1460 tudi mestni sodnik. V naslednjih stoletjih se je zlatarska obrt v Celju razvijala in širila ter skozi svojo obrtno dejavnost tlakovala pot za prvi večji zlatarski obrat, ki je nastal v drugi polovici 19. stol. in postal nekakšen začetnik zlatarske industrije v Celju. Ob koncu 19. stol. so v mestu ob Savinji ugodne razmere za zlatarsko obrt izkoristili priseljeni italijanski zlatarji. Najuspešnejši med njimi je bil rod Pacchiaffo, ki je leta 1844 osnoval družinsko podjetje z najdaljšo dobo trajanja. Njihova zlatarna je iz obrtniškega kmalu prerasla v pravi industrijski obrat; med prvo svetovno vojno je bilo največje tovrstno podjetje v tedanji Avstriji. Poleg nakita so izdelovali še srebrno posodo, jedilni pribor raznih oblik, predmete iz zlata in srebra, kot so damske cigaretne doze, denarnice in okvirje. Po vojni je bila tovarna nacionalizirana, Knez-Pacchiaffovi imovini pa sta se priključili še dve nacionalizirani zlatarski delavnici; tako združeno podjetje je leta 1950 dobilo naziv Zlatarna Celje in pomeni temelj, s katerega je zraslo Mednarodno podjetje Zlatarna Celje, ki je v 80. letih prejšnjega stoletja postalo eden največjih proizvajalcev nakita v Evropi. Zdaj v Sloveniji deluje več zlatarskih delavnic v vseh večjih krajih, obseg ponudbe in izvajanje del sta različna. |
| **EVALVACIJA PANOGE**  |
| **Vidik rokodelskih in obrtniških znanj, spretnosti in veščin**  | Za zlatarstvo so potrebna specifična znanja: ročne in oblikovne spretnosti, risanje skic in vzorcev ter poznavanje materialov, ki se uporabljajo in manipulirajo v zlatarstvu; pomemben je smisel za umetnost. V Celju je v okviru rednega srednješolskega izobraževanja še pred dobrim desetletjem delovala srednja poklicna šola za zlatarstvo, katere program so ukinili zaradi pomanjkanja povpraševanja. Neformalna izobraževanja so se usmerila predvsem v oblikovanja drobnega nakita, ki pa ni vedno iz zlata ali žlahtnih kovin. Posamezna izobraževanja organizirajo tudi zlatarji v zasebnih zlatarskih delavnicah. V okviru Srednje šole za strojništvo, mehatroniko in medije Celje poteka program oblikovalec kovin-orodjar, v katerem je mogoče usvojiti osnove zlatarstva; organizacijsko ga izvaja služba za izobraževanje odraslih v Medpodjetniškem izobraževalnem centru.  |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Zlatarstvo ni vpisano v Register nesnovne kulturne dediščine, obrt je živa in prisotna po celotni Sloveniji, nekaj je znanih zlatarjev z dolgo družinsko tradicijo. Ogrožena so predvsem specifična znanja o posameznih segmentih v oblikovanju zlata (npr. kovanje dragih kamnov, zlatarsko graviranje). Večina delavnic temelji na prodaji zlatega nakita in ne toliko na oblikovanju. |
| **Vidik identitete in prepoznavnosti**  | Zlatarstvo je bila v 20. stoletju ena od najbolj pomembnih panog za Celje. Še posebej Zlatarna Celje je bila in je še dandanes tudi evropsko prepoznavno zlatarsko podjetje. Panoga danes ni več toliko vpeta v regijo, še vedno pa ostaja Zlatarna Celje sinonim za dober zlatarski nakit. V okviru Obrtno-podjetniške zbornice Slovenije deluje sekcija zlatarjev in draguljarjev. Velika pomanjkljivost je zaton nekdaj zelo uspešnega programa za vajeništvo, v katerem so sodelovale vse zlatarske delavnice v Celju.  |
| **Vidik družbenega in gospodarskega napredka** | Panoga ohranja osnove rokodelskega oblikovanja zlata in sorodnih materialov. Razvoj tehnologije in postopkov za strojno obdelavo zlata, še posebej CNC-tehnologija, postaja vedno večja konkurenca ročnim spretnostim. Zlato in žlahtne kovine so na splošno trajnostni materiali, vsekakor pa zlatarska industrija vsebuje vse tisto kar vsebujejo druge industrije (embalaže, energija za stroje, prevoz …) Zato je prednost manjših zlatarski delavnic v tem, da se lahko lažje prilagajajo težnjam po večji trajnosti in varovanju okolja.  |
| **Vidik učinkov na medgeneracijsko povezovanje in vseživljenjsko učenje** | Odkar je program zlatar znova aktiven, je prenos med generacijami spet mogoč. Za lažji in bolj kvaliteten prenos znanja bi potrebovali nekdaj zelo uspešen program vajeništva, ki bi omogočal, da bi lahko zlatarji v svojih delavnicah posredovali konkretna znanja na mlade. Zazdaj zlatarstvo kot tako ne vpliva na kakovost bivanja in večjo socializacijo. |
| **Vidik učinkov na turizem**  | Za slednje skrbi še posebej Zlatarna Celje, ki je vpletena v določene projekte in podporo športnikov, ki zastopajo Slovenijo. Kot del ponudbe za turiste je zlatarstvo predstavljeno tudi na muzejski ulici obrtnikov v Muzeju novejše zgodovine Celje, kjer deluje tudi zlatar demonstrator, ki že dvajset let skrbi, da se zlatarsko znanje prenaša in promovira tudi v okviru muzeja. Zanimiva je ljubljanska delavnica zlatarja, srebrokovača in restavratorja Christopha Steila Porente. |
| **Viri in literatura** | Odsevi preteklosti: Iz zgodovine Celje 1848–1918.Odsevi preteklosti: Iz zgodovine Celje 1918–1941.Odsevi preteklosti: Iz zgodovine Celje 1941–1945.Odsevi preteklosti: Iz zgodovine Celje 1945–1991.Živeti v Celju, razstavni katalog, Muzej novejše zgodovine Celje.Janko Orožen, Celjsko zlatarstvo od prvih začetkov do viška v Zlatarni, Celjski zbornik 1975-76. Iz zlatarske tradicije mesta ob Savinji, Muzej novejše zgodovine Celje, 1994.Milko Mikola, Logotipi celjskih industrijskih podjetij, Zgodovinski arhiv Celje, 2004.Ivan Stopar, Celjske impresije. Dediščina knežjega mesta, Pokrajinski muzej Celje, 2012.Antony Mason, Amerika in predkolumbovske civilizacije, BBC, 2000.Ivan Sivec, Zlato kraljestvo, ICO, 2014.<http://mic.sc-celje.si/pridobitev-izobrazbe/programi/strojnistvo/zlatar-spi/><https://zlatarnacelje.com> <https://www.youtube.com/watch?v=0iB533qxFGg> |